text: Dement fundet død: Dør-alarm svigtede
  10 januar 2018 kl. 13.58
  En defekt døralarm gjorde det muligt for en 70-årig kvinde at forlade plejehjemmet Olivenhaven natten til onsdag.
  
  Kvinden blev tilset klokken 22, hvor hun lå i sin seng. På et eller andet tidspunkt mellem kl.22 og 01.50 er hun stået op og har forladt sin bolig ad terrassedøren ud til haven. Normalt er der en døralarm, der skal advare personalet i den slags tilfælde, men ledningen til alarmen var af endnu uafklarede grunde revet ud. 
  Det oplyser socialdirektør Lars Rasmussen, Kolding Kommune.
  Klokken 01.50 opdagede personalet, at den 70-årige er væk og alarmerede politiet. Den ældre kvinde var meget dement, men havde ikke tidligere forsøgt at forlade plejecentret, derfor havde hun ikke en GPS på. Hun blev fundet død i morges.
  